**Fakultet for arkitektur og billedkunst** var frem til 2017 et fakultet tilknyttet Norges teknisk-naturvitenskapelige universitet. Det var alene i Norge om å gi universitetsutdanning innenfor arkitektur og billedkunst. Foruten å tilby femårig masterutdanning i arkitektur og bachelor-/masterutdanning i billedkunst, hadde fakultetet masterutdanninger innenfor fagfeltene fysisk planlegging, eiendomsutvikling og -forvaltning, byøkologisk planlegging, samt en erfaringsbasert videreutdanning i eiendomsutvikling og -forvaltning. Fakultetet var lokalisert i Sentralbygg I på Gløshaugen, mens Kunstakademiet var lokalisert i Industribygget like ved Nedre Elvehavn.

Fra 1. januar 2017 ble fakultetets virksomhet videreført i Fakultet for arkitektur og design. Dette medførte til dels store endringer i instituttstrukturen.

Historikk
---------

Før opprettelsen av Norges tekniske høgskole i 1910 var norske arkitekter henvist til å skaffe seg utdannelsen i utlandet. De fleste dro til Tyskland, men opp mot århundreskiftet 1900 valgte flere arkitekter å utdanne seg i London og Glasgow, samt i Stockholm. Planer om en egen norsk arkitektlinje var med i de tidligste planene for opprettelse av en høyskole i Norge, noe som ble en realitet da NTH stod ferdig i september 1910. Opprinnelig hadde Arkitektavdelingen sine lokaler i Hovedbygningen på Gløshaugen. I 1960 flyttet fakultetet inn i én av to ferdigstilte høyblokker på Gløshaugen – Sentralbygg I – hvor fakultetet siden da har hatt sitt tilholdssted, med tegnesaler, bibliotek og instituttkontorer. Modellverkstedet er lokalisert et annet sted på Gløshaugen, i første etasje i P15-bygget.

I 1992 skiftet navnet fra Arkitektavdelingen til Fakultet for arkitektur; i 1995 ble navnet Fakultet for arkitektur, plan og billedkunst, og i 2002 Fakultet for arkitektur og billedkunst, før fakultetet etter NTNUs fusjon med høyskolene i Gjøvik, Ålesund og Sør-Trøndelag, med påfølgende omorganisering, fikk navnet Fakultet for arkitektur og design.

Kunstskolen i Trondheim ble startet like etter den annen verdenskrig av lokale kunstnere som så behovet for en profesjonell kunstutdannelse i byen. I 1979 kom skolen inn i høyskolesystemet og fra 1987 ble den et statlig kunstakademi. Kunstakademiet i Trondheim ble fra 1996 innlemmet i Norges teknisk-naturvitenskapelige universitet som en del av Fakultet for arkitektur og billedkunst.

Enheter
-------

Fakultetet var organisert rundt seks institutter.

### Institutt for billedkunst - Kunstakademiet i Trondheim

Utdypende artikkel: Kunstakademiet i Trondheim

### Institutt for byforming og planlegging

Utdypende artikkel: Institutt for byforming og planlegging

Instituttets forskningsvirksomhet omfattet stedsutvikling inkludert den politisk-administrative prosessen, fysisk planlegging, med planlegging for en bærekraftig utvikling på oversikts- og detaljnivå, inkludert planlegging i utviklingsland, byforming, byfornyelse, tettsteds- og landskapsplanlegging, utvikling av planleggingsmetodikk og bruk av informasjonsteknologi (GIS).

### Institutt for byggekunst, form og farge

Instituttets faglige virksomhet bestod av arkitektonisk og kunstnerisk virksomhet og forskning. Historisk sett hadde instituttet hovedsakelig bestått av billedkunstnere og noen få arkitetker. Den store andelen billedkunstnere har bidratt til utviklingen av moderne billedkunst i Norge, og preget arkitekturutdannelsen i Trondheim gjennom utvikling og anvendelse av estetisk teori. 

### Institutt for byggekunst, historie og teknologi

Instituttet hadde som mål å bidra til utvikling av god, helhetlig og bærekraftig arkitektur gjennom undervisning innenfor to hovedområder innen arkitekturfaget: de tekniske og miljømessige aspektene ved utforming og bruk av bygninger, og bevaring og utvikling av eksisterende bygningsmiljøer hvor historie, kulturforståelse og vernefaglige aspekter ble vektlagt spesielt.

### Institutt for byggekunst, prosjektering og forvaltning

Instituttets fagfelt var design og prosjektering av alle typer bygg og miljø, helt fra en idefase til et ferdig bygg. Hovedområdet var undervisning og forsking på relevante teorier og metoder relatert til designprosessen. I tillegg hadde instituttet ansvar for eiendomsutvikling og -forvaltning.

Undervisning
------------

### Arkitektstudiet

Førsteårsstudenter ved arkitektstudiet bygger sin første oppgave i fullskala.
Profesjonsstudiet i arkitektur varer i 5-5½ år, og leder frem til graden *Master i Arkitektur* (tidligere Sivilarkitekt). Studiet gir rett til medlemskap i Norske arkitekters landsforbund og yrkesbenevnelsen 'Arkitekt MNAL'. Antall studenter tatt opp ved fakultetet hvert år er ca. 75. Antall studenter ved arkitektstudiet er per i dag ca. 500 (*2008*). Til forskjell fra Arkitektur- og designhøgskolen i Oslo og Bergen Arkitekt Skole kreves ingen opptaksprøve, derimot generell studiekompetanse og krav om fordypning i matematikk, samt grunnleggende fysikk. Studieforløpet er strukturert i tre bolker; grunnutdanning, videregående kurs og diplom (masteroppgave).

Paviljon på Gløshaugen, bygget av førsteårsstudenter ved arkitektstudiet.
**Grunnutdanning (3 år):**  

Studentene må gjennom fagene Arkitektur 1-6 som tar for seg grunnleggende kunnskaper, bl.a. om rom, form, tegning- og fargelære, konstruktive uttrykk, detaljer, materialer, boligbygging, planlegging og kompleks prosjektering. Undervisningen i disse fagene er basert på læring ved øvingsoppgaver eller prosjektoppgaver. I tillegg må man gjennom obligatoriske fag som konstruksjonslære, bygningsfysikk, arkitektur- og planleggingshistorie. Her er undervisningsformen mer ordinære forelesninger, samt øvingsoppgaver.

**Videregående kurs (2 år):**  

Camera Obscura, et prosjekt tegnet og bygget i 2006 av studenter ved det videregående faget *1-2-TRE*.
I de to siste årene har man mulighet til å velge blant videregående kurs som tilbys ved fakultetet, eller kurs ved andre fagmiljø ved NTNU som kan være relevant for utdanningen. Flere studenter velger også å dra på utveksling til skoler i utlandet i ett eller to semester.

**Diplom (1/2 år):**  

Sensur og utstilling foretas en gang hvert halvår. Utstillingen og presentasjon av diplomoppgavene er åpen for offentligheten.

### Billedkunststudiet

Prosjekt ved City Syd (Tiller, Trondheim) hvor både arkitekt- og kunststudener har samarbeidet om en løvetannskulptur i faget *Kunst i fellesskapets rom*.
Billedkunststudiet er delt i et Bachelorprogram (3 år) og et Masterprogram (2 år). Studiet samler de tradisjonelle teknikkene maleri, tegning, skulptur og grafikk med nye intermediateknikker. Utdanningen legger vekt på å utvikle kreativitet hos studentene og sette kunstneriske prosesser inn i en teoretisk sammenheng.

Se også: Kunstakademiet i Trondheim

### Master i fysisk planlegging

Masterprogrammet er et tilbud til kandidater med bachelorgrad fra ulike utdanninger, for eksempel arealplanlegging, ingeniørfag, formingsfag, transportfag, samfunnsfag, kulturminne, naturforvaltning/økologi, økonomi, administrasjon, ledelse og pedagogikk. Masterprogrammet gir kompetanse innen planutforming, planprosess og planleggingsmetoder.

### Master i Eiendomsutvikling og -forvaltning

Studieretningen er tverrfaglig/multifakultær og tilbys i et samarbeid mellom Fakultet for arkitektur og billedkunst og Fakultet for ingeniørvitenskap og teknologi. Hovedfokus i studieprogrammet er utvikling og forvaltning av bygg, eiendommer og infrastruktur, og omfatter både organisatoriske, tekniske og økonomiske forhold. Det legges vekt på tverrfaglig arbeid, totalitet og livsløpsperspektiv knyttet til transformasjon av eksisterende byområder, tettsteder og enkeltbygninger.

### Master i Byøkologisk planlegging

Masterprogrammet er et tilbud til kandidater med ulik bakgrunn innen planlegging. Studiet er basert på tverrfaglig prosjektundervisning.

### Erfaringsbasert Master i Eiendomsutvikling og forvaltning

Studieretningen er den samme som Master i Eiendomsutvikling og -forvaltning. Forskjellen er at denne graden fortrinnsvis er for personer som har lignende bachelorgrad samt erfaring fra arbeidslivet. Utdanningen er på 3 år, og undervises på deltid.

Studiemiljø
-----------

Linjeforeninger på Fakultet for arkitektur og billedkunst:

Arkitektenes Linjeforening (ALF)

Hippodamus - Linjeforening for Master i fysisk planlegging og Master i eiendomsutvikling og -forvaltning

Fremstående alumni og ansatte
-----------------------------

* Sverre Pedersen (1882–1971), byplanlegger, professor ved N.T.H. 1920–1954
* Olaf Nordhagen (1883–1925), arkitekt, domkirkearkitekt, professor ved N.T.H. 1911–1925
* Ove Bang (1895–1942), arkitekt
* Arne Korsmo (1900–1968), arkitekt, professor ved N.T.H. 1956–1968
* Georg Fasting (1903–1987), arkitekt
* Frode Rinnan (1905–1997), arkitekt
* Odd Brochmann (1909–1992), arkitekt, skribent, professor ved N.T.H. 1949–1956
* Herman Krag (1920–1982), arkitekt, professor ved N.T.H. 1958–1982
* Lars Tiller (1924–1994), billedkunstner, ansatt 1954–1975
* Håkon Bleken (1929– ), billedkunstner, førsteamanuensis ved N.T.H. 1960–1972
* Arne Gunnarsjaa (1939–2015), arkitekturhistoriker, domkirkearkitekt
* Kristin Jarmund (1952– ), arkitekt
* Håkon Gullvåg (1959– ), billedkunstner

Se også
-------

* Arkitekt
* Arkitektur
* Billedkunst

Litteratur
----------

* Dervik, Olaf: «*N.T.H. femti år : Norges tekniske høgskoles virksomhet 1910-1960*», Teknisk Ukeblad, Oslo, 1960.
* Brochmann, Odd: «*- disse arkitektene : en historie om deres liv og virke i Norge*», Arkitektnytt, Oslo, 1986. ISBN 82-7078-028-6

Referanser
----------

1. ↑  «Saksfremlegg til NTNUs styremøte 25. august 2016 med informasjon om endringene». Arkivert fra originalen 13. oktober 2016. Besøkt 17. november 2016.
2. ↑
3. ↑  Samordna opptak – Spesielle opptakskrav #ARKN Arkivert 28. juni 2009 hos Wayback Machine.
4. ↑

Eksterne lenker
---------------

* Fakultet for arkitektur og billedkunst
* Norges teknisk-naturvitenskapelige universitet
* The Research Centre on Zero Emission Buildings
* Arkitekthjelpen

| * v
* d
* r
Norges teknisk-naturvitenskapelige universitet 2017– |
| --- |
| Det humanistiske fakultet | Institutt for filosofi og religionsvitenskap **·** Institutt for historiske studier **·** Institutt for kunst- og medievitenskap **·** Institutt for musikk **·** Institutt for språk og litteratur **·** Institutt for tverrfaglige kulturstudier |
| Fakultet for arkitektur og design | Institutt for arkitektur og planlegging **·** Institutt for arkitektur og teknologi **·** Institutt for design **·** Kunstakademiet i Trondheim |
| Fakultet for informasjonsteknologi og elektroteknikk | Institutt for datateknologi og informatikk **·** Institutt for elektroniske systemer **·** Institutt for elkraftteknikk **·** Institutt for IKT og realfag **·** Institutt for informasjonssikkerhet og kommunikasjonsteknologi **·** Institutt for matematiske fag **·** Institutt for teknisk kybernetikk |
| Fakultet for ingeniørvitenskap | Institutt for bygg- og miljøteknikk **·** Institutt for energi- og prosessteknikk **·** Institutt for geovitenskap og petroleum **·** Institutt for havromsoperasjoner og byggteknikk **·** Institutt for konstruksjonsteknikk **·** Institutt for marin teknikk **·** Institutt for maskinteknikk og produksjon **·** Institutt for vareproduksjon og byggteknikk |
| Fakultet for medisin og helsevitenskap | Institutt for helsevitenskap i Gjøvik **·** Institutt for helsevitenskap i Ålesund **·** Institutt for klinisk og molekylær medisin **·** Institutt for nevromedisin og bevegelsesvitenskap **·** Institutt for psykisk helse **·** Institutt for samfunnsmedisin og sykepleie **·** Institutt for sirkulasjon og bildediagnostikk **·** Kavliinstituttet for nevrovitenskap |
| Fakultet for naturvitenskap | Institutt for bioingeniørfag **·** Institutt for biologi **·** Institutt for biologiske fag Ålesund **·** Institutt for bioteknologi og matvitenskap **·** Institutt for fysikk **·** Institutt for kjemi **·** institutt for kjemisk prosessteknologi **·** Institutt for materialteknologi |
| Fakultet for samfunns- og utdanningsvitenskap | Institutt for geografi **·** Institutt for lærerutdanning **·** Institutt for pedagogikk og livslang læring **·** Institutt for sosialt arbeid **·** Institutt for sosiologi og statsvitenskap **·** Institutt for psykologi **·** Institutt for sosialantropologi |
| Fakultet for økonomi | Handelshøyskolen ved NTNU **·** Institutt for industriell økonomi og teknologiledelse **·** Institutt for internasjonal forretningsdrift **·** Institutt for samfunnsøkonomi |
| Vitenskapsmuseet | Institutt for naturhistorie **·** Institutt for arkeologi og kulturhistorie |
| Andre enheter | Universitetsbiblioteket **·** |
| Artikler i kategorien **NTNU** |